b'\n_START_ARTICLE_\nJohan Ludvig Snellman\n_START_PARAGRAPH_\nJohan Ludvig Snellman (14. maaliskuuta 1850 Helsinki \xe2\x80\x93 15. marraskuuta 1909 Espoo) oli suomalainen Suomen senaatin esittelij\xc3\xa4sihteeri ja valtiop\xc3\xa4iv\xc3\xa4mies. _NEWLINE_Snellmanin vanhemmat olivat senaattori, kanslianeuvos Johan Wilhelm Snellman ja Johanna Lovisa Wennberg. H\xc3\xa4n p\xc3\xa4\xc3\xa4si ylioppilaaksi 1869 Helsingin ruotsalaisesta normaalikoulusta ja opiskeli Helsingin yliopistossa valmistuen filosofian kandidaatiksi ja maisteriksi 1873 sek\xc3\xa4 molempien oikeuksien kandidaatiksi 1879. Snellman sai varatuomarin arvon 1881._NEWLINE_Snellman toimi Suomen senaatin kulkulaitostoimituskunnan esittelij\xc3\xa4sihteerin\xc3\xa4 vuodesta 1897 alkaen. Snellman oli my\xc3\xb6s aateliss\xc3\xa4\xc3\xa4dyn edustajana s\xc3\xa4\xc3\xa4tyvaltiop\xc3\xa4ivill\xc3\xa4._NEWLINE_Johan Ludvig Snellman oli naimisissa 1881\xe2\x80\x931883 Julia Evelina Charlotta Lagin (1858\xe2\x80\x931883) kanssa ja vuodesta 1889 Nanny Maria Montinin (s. 1862) kanssa. H\xc3\xa4nen lapsiaan toisesta avioliitosta olivat taidemaalari Eero Snellman ja filosofian maisteri, kirjailija Clara Snellman-Borenius.'